OpenLLM-France/wikimedia huggingface dataset:
# Sketla Segobrani vol2/Rann 31

| ◄ An hemolc’herien davantek | Debrerien-c’hagnou ar Sav-heol | An diou boblad enebourez ► |
« Gwelet em eus, emezan, en arvor ar mor-Bras, diouz tu reter ar bed, meuriadou tud o c’hroc’hen melen evel ler nevez, o daoulagad treuz a-veskell, o bleo du-pod ha teo ha sounn evel reun-marc’h ; brizellet o c’horf noaz gant tresadennou naered hag êrevent. O annez a reont e logellou bras pevar-c’hognek graet a weadennou raoskl ha savet war beuliou e-kreiz ar paludou. Al logellou-ze a zo anezo kêriadennou ec’hon war glann ar stêriou hag ar mor, war bep kompezenn, e pep izelenn. Meriena a ra an dud enno, ker stank ha neiziadou naered. Gwia gloan denved ne reont ket, nag eva laez saout ; diwar viou brein, prenved, pesked, kregin, bezin eo en em vevont. Pep doare gagn a ya ganto da vagadur.
* ↑ Sinaïz eo, graet anezo Sinai, Sinae, Sêres gand ar C’hresianed hag ar Romaned. Dianav ez oant en Europ abarz ar c’henta kantved kent H. S. Kiepert-Ernault, Manuel de Géogr. anc., p. 37-8. Diwar-benn an hent dre zouar heuliet er I$^a$ kantved eus hon oadvez gand marc’hadourien an Europ da dizout Bro-Sina, sellout Van den Berg, Petite Hist. anc. des peuples de l’Orient, pevare mouladur adgwelet gant Maspero, Paris, 1888, pp. XXIV-XXV ; G. Capus, le Toit du Monde (Pamir), Paris, 1890, pp. 10-2 (beach ar marc’hadour makedoniad Maes Titianus). A-zivout eun hent all bet darempredet gand ar varc’hadourien aziad hepken, Demolins, Comment la route crée le type social, I, pp. 249-57. — War an hent dre vor kemeret gand ar merdead Alexandros, Kiepert-Ernault, p. 27, n. 2. — Darempredou all etre Sinaïz, Gresianed ha Romaned, D’Ollone, la Chine novatrice et guerrière, Paris 1906, pp. 31-4.
* ↑ D’Ollone, la Chine novatrice et guerrière, p. 14. Kenveria les Races humaines (Hachette, 1910), p. 92, taolenn-skeudenn IV (Japanad e gorf brizellet).
* ↑ Deniker, Races et Peuples. p. 195.
* ↑ Dr A.-F. Legendre, le Far-West chinois : deux années au Setchouen (Paris, 1906), pp. 355-6, 369.
# Sketla Segobrani vol2/Rann 27

| ◄ Ar morvil euzik | Ar mevel Rotomagus. | Ar bir Ivos ► |
Bez’ edo, er beurevez-se, war devenn reter Abalos ar paotr yaouank bras a oa en e gefridi ober war-dro karr ha kezeg Vissurix. Rotomagus a reer anezan hag e-touez ar baotred yaouank o servija an doueed e tenn kement ar sellou hag e c’hoar Kassia e-touez ar merc’hed. Kaera ha krenva mevel eus ar bed ez eo-hen. Adalek gwrizienn e vleo da vegou e dreid daou liou war e gorf : liou gwenn ar bara gwiniz, liou ruz evel ar ruzell-veure kent an tarz-heol. En e benn eur mouead dam-hir, teo, rodellet-kaer, ma sked pep blevenn ennan evel eur bann-heol. Kalz a verc’hed a zo trôet kenan d’e garout, hogen ne daol outo evez ebet. N’en deus ken preder er bed nemet karr bras Vissurix hag an daou jao hel laka da loc’ha. Noz-deiz eman ganto e spered, rak enno en deus dastumet holl deneridigez e galon. Bep beure e kas anezo da gouronka er mor, ha setu perak en em gav, en deiz-se, e tevenn Abalos, gwisket gantan an dilhad ma oa boas da wiska a-benn gouronkedi ar c’harr, da lavarout eo eun doneg divilgin start ouz e gorf ha bragou striz ha berr o lezel e zaoulin ez noaz. Ar beure-ze, koulskoude, e-lec’h dont d’an aod digabell ha diarc’hen, en doa lakaet en e benn e dog-arem daougornek hag en e dreid e soliou-houarn.
Gwelout a eure ar morvil o neunvi eur pennad diouz an aod. Hag hen kregi en e c’harzou ha lammat en dour. Tizout a ra ar pesk, digeri d’ezan a-nerz-brec’h e c’heol ha mont e-barz etre an diou garvan. O vouta neuze ar garvan-grec’h gant kerniel e dog ha beg arem e c’harzou, e-keit ha ma pouez war ar garvan-draon gand e soliou-houarn, e ra d’ar mil digeri ec’hon-frank e c’heol ma teu dre an hent-se ar vag er-maez. Neuze e lez ar mevel an diou garvan d’en em adsteki hag en em gav gant Vindosêtlos war an tevenn.
« Bez deut-mat, Moridânos, emezan. Gwerelaouenn wenn ha devez laouen d’it ! Setu deut da benn ar risklus a verdeadenn a oa bec’hiet warnout da ober. »
* ↑ « Mevel ar Rod ». Kenveria e mojennou Iwerzon Mog Ruithe « servus Rotae », eun drouiz brudet a savas gant Simon Drui (Simon Drouiz) ar Rod anvet Roth Ramach « Rod Roenvek » pe Roth Fail « Rod Luc’h » a dlee lakaat Simon barrek da nijal a-dreuz d’an aer, Rhys, Celtic Heathendom, pp. 210-6. — Arabad drouk-veska magus ha magos. Magus (kenveria goteg magus « paotr ») a zo deut, e brezoneg-krenn, da mao « mevel » (ac’hano an ano gwregel maouez a dalveze, da genta, kement ha « matez » ; ac’hano ivez an anoiou diougevrennek Maodez « Mevel an Deiz », Maodoue « Mevel Doue » ). Magos a zo deut da ma « tachenn, lec’h » e geriou kenaozet evel goariva, c’hoariva « teatr », ano diou gêriadenn a vro-Wened, Rev. celt. 1891, p. 281.
* ↑ Hennez eo gwiskamant ar paotr yaouank a ro lusk d’ar rod war gaoter Gundestrup, A. Bertrand, Religion des Gaulois, p. 368 (skeudenn.)
* ↑ Garzou arem ar garrenerien er c’henta oadvez an houarn, A. Bertrand ha S. Reinach, Celtes dans les vallées du Pô et du Danube, pp. 111-5.
* ↑ « Ro ar mor ». Sellout Dottin, Langue gauloise, d’ar ger dâno-. Kenveria e gregach Heridanos « ro ar beure », D’Arbois, Premiers Habitants, I, p. 331.
# Sketla Segobrani vol2/Rann 30

| ◄ Debrerien-besked ar Reter | An hemolc’herien davantek | Debrerien-c’hagnou ar Sav-heol ► |
« Eur vro am eus treuzet goude, ha hi golôet keit ha m’helle tizout va sellou a goadou pin ha bezo. War glann ar stêriou tiegeziou hemolc’herien c’houez. Gwisket int e krec’hen an arzed, ar c’hirvi hag ar bleizi a lazont gand o saeziou pe a bakont en o antellou. Gand o rouedou e tennont eus ar stêriou pesked a-leiz. Hogen e-pad eiz miz goanvez, ez a ar stêriadou dour da stêriadou skourn-sklezr, hag e rank an hemolc’herien menel war yun en o foukennou dister. Anezo tud peur-zigened, peur-ziouiziek, peur-zistank, peur-zinerz !
« Ar poblou-ze n’eus ket da gaout aon razo, eme Vindosêtlos. Evel-se n’eman ket ar re-all, avat.
# Spered santel Doue

Oberennoù damheñvel pe handelvoù all zo ivez, gwelout Speret zakr ha divin.
| ◄ Deut, Salver ar bed | Spered santel Doue | Kanomp Nouel da Vab Doue ► |
ton CXIX
* Spered santel Doue, m’ho ped roit d’in ar c’hras
* Da ziskleria ervat eur mister zo ken bras :
* An donedigez kaer eus Jezuz, Mab Doue
* Deut henoz er bed mañ e-kreiz ar baourentez.
* Diskan.
* Nouel, Nouel, Mabig-Jezuz,
* Ken koant ha ken karantezus
* Ni hoc’h ador en ho kavell,
* Hon joa zo bras : Nouel, Nouel !
* E oamp ouz e c’hortoz, oar den pegeit e oa,
* Da zont war an douar evit hon dasprena ;
* Degouezet eo an eur ma vezimp dinec’het,
* E kerig Betleem Jezuz a zo ganet.
* An Nenv hag an douar o welout ar bugel
* A drid a levenez en eur gana Nouel ;
* Klevout reer en oabl moueziou ar Baradoz,
* Hag eur sklaerder dispar splanna ’-kreiz an noz.
* E-kichen Betleem eun ael a ziskennas,
* Gantan eur c’helou kaer, ar c’haera bet biskoaz :
* « Dihunit, emezan, ha savit, pastored,
* It d’ar c’hraou da welout ho Salver zo ganet. »
* Pa glev ar bastored eus e berz ar mister :
* Oa deut war an douar o Mestr hag o c’hrouer,
* E lezont o denved war ar roz da beuri,
* Evit mont ’-trezek kêr raktal d’e adori.
* N’oa ket c’hoaz sklaer an deiz pa gavjont ar bugel
* En eur c’hraouig dister, eur prezeb, e gavell :
* Da c’holo e gorf paour, eun tammig lienenn,
* Hep eur bannac’hig tan, ha kriz ar yenijenn.
* Hag int war o daoulin tro-war-dro d’ar Bugel ;
* D’ober eur bedenn gaer ha da gana Nouel ;
* Rei a rejont d’ezan diwar o faourentez,
* Pep hini e damm prof, eur merk a garantez.
* Me ho ped holl, poblou, heuilhit ar bastored
* Adorit ho Krouer war ar plouz astennet ;
* Ha sonjit dirazan e ranko, pa vo bras,
* Astenn e izili evidoc’h war ar Groaz.
* Diwar e baourentez ’teu hon pinvidigez ;
* Deut eo d’hon kennerza dre e sempladurez ;
* Dont da ren ’n hon c’halon Hon Salver ne glask ken
* Pegen bras e c’hlac’har ma vefe kollet den ?
# Sperèd Crouéour, deit ag en né

Oberennoù damheñvel pe handelvoù all zo ivez, gwelout Cantic evit goulen sclêrigen ar Speret Santel ha Deut, Speret-Santel, eus an Eê.
| ◄ Én dé gouil-men | Sperèd Crouéour, deit ag en né | Deit, Sperèd-Santel, ni hou pèd ► |
* Sperèd Crouéour, deit ag en né,
* Deit de visitein hun iné,
* Deit, hag a hou cræceu carguet
* Er haloneu e hoès crouéet.
* Hui-é er Sperèd a zoustér,
* Donæzon Doué hun Tad tinér,
* Er gùir vamen a garanté,
* En ivl e zouga en iné.
* Hui e scùil er seih donæzon,
* E scriw lézen Doué ér galon ;
* Grateit oh bet d’emb dré en Tad,
* Hui hul laca de gonz erhat.
* Reit enta sclærdér d’hur squêndeu,
* Reit caranté d’hur haloneu,
* Ha d’hur horveu en nerh requis
* Eit souffrein drougueu a bep quis.
* Pêlleit doh-emb Satan traitour,
* Reit-t’emb er peah, reit-t’emb secour
* Aveid hum hoarn é peb amzér
* A zoh flêm er péhèd multrér.
* Groeit ma hanàuehemb erhat
* Querclous èl er Mab Doué en Tad,
* Ma credehemb én oh ehué,
* Hui er fréh ag ou haranté.
* Gloër d’en Tad en dès hur hrouéet,
* Gloër d’er Mab en dès hur prenet,
* Gloër ehué d’er Sperèd divin,
* Ha bermen ha de virhuiquin.
* J. G.
# Spered-Santel, holl nerz

Oberennoù damheñvel pe handelvoù all zo ivez, gwelout Speret-Santel, ol ners ha Spered-Santel.
| Spered-Santel, holl nerz | Kinnigomp ar sakrifis-man ► |
* Spered Santel, Spered a sklerijen
* Plijet ganeoc’h ennomp breman diskenn :
* A sklerijenn kargit hon sperejou
* A garantez tommit hon c’halonou.
* An Ebestel en eur sal unanet,
* A dari ho kras hoc’h eus gwechall nerzet ;
* Ho pet ’vidomp hevelep madelez
* Ne domp hepoc’h nemet sempladurez.
* Gwerc’hez Vari, esperans ar pec’her,
* Pedit Jezuz ho Mab hag hon Salver ;
* Grit d’hon spered intent komzou Doue
* Ha d’hon c’halon o mirout goude se.
# Speret-Santel, deut

| ◄ Jezus, Zalver an ineou | Speret-Santel, deut | Me am euz hirie preparet (Diviz)  ► |
An Ebestel, ar Werc’hes gante, a dremenas dek de o pedi Doue e zâl vraz ar Genakl. D’ar zul, wardro 9 beur, ar Speret- Zantel a ziskenas warneze e form teodou tan. Heman zo bet an de kentan a vue an llis katolik. Speret Doue he dalc’h en he zav aboe neuze.
1. Speret-Zantel, deut ni ho ped, A lein an Envou digaset Ho tan burzudus war ar bed.
Diskan. Breman ha bepret, gloar d’ar Speret-Zantel, Sklerder ha ners an dud fidel, Breman ha bepred, gloar d’ar Speret-Zantel, Sklerder ha ners an dud fidel.
2. C’houi eo gwir Dad an ol baourien, Euz an ol vadou ar vammen, Heol an ol sperejou kristen !
3. El labour c’houi a zo dic’han, Freskadures e kreiz an han, En amzer an daerou, dizoan !
4. O sklerijen an eürusan, Treantet er c’horniou donan Euz hon c’halonou en de-man.
5. Anez zikour ho madeles Netra ma chom gant an den kez, Netra nemet fallagries !
6. Hastet goalc’hi fank ar pec’het, Douran kement zo dizec’het, Parean neb zo gouliet.
7. Blodet ar pez a zo kalet, Tomet ar pez a zo skornet, Eünet ar pez a zo kamet.
8. Plijet rei ho seiz donezon, D’imp ho servijerien gwirion : Ni ho goulen a greiz kalon
9. Otreet priz d’hon oberou, Eur maro mad d’hon ineou, Ha gloar eternel en Envou ! Amen.
K. G.
Kantikou-al d’ar Speret-Zantel, 2, 3. Pe ar c’hantik O pebes tan, N° 135.
Evit Gouel ha Prozesion ar Zakramant gret eun dibab e touez ar c’hantikou, adalek O Jezus, o Hosti Zantel, 6, beteg Enor ha gloar, N° 23.
Miz Even, miz an deiou hir ha skedus, a zo evit ar gristenien skiantet miz ar Galon-Zakr. Pemp gwerz a gaver el leor-man en enor da Galon-Jezus, 22, 24, 25, 26, 27.
An 29 a viz Even, Gouel zant Per ha zant Pol, ebestel, hag ar zul warlec’h, Kantik ar Pab, 134, ha Fe hon tud-koz, 97.
# Speret zakr ha divin

Oberennoù damheñvel pe handelvoù all zo ivez, gwelout Spered santel Doue.
| ◄ Deut, Zalver ar bed, diskenet | Speret zakr ha divin | Petra zo henoas a neve ► |
Hon Zalver a oa ganet da hanter-noz. An ele a ganas en oabl, ba meserien loenet a luskas kenkent e-trezeg ar c’hraou. — Miz Genver eo miz ar Mabik Jezus. — Amzer an Nedelek ar Gristenien a blij deze klevet Nouëlenou, evel ar re-man.
1. Speret zakr ha divin, m’ho ped reit d’in ar c’hras Da zisklerian erfad eur mister zo ken braz : An donediges kaer a Jezus Mab Doue Deut henoas war ar bed e-bars ar baourante.
2. Ec’h oamp pelzo amzer o c’hortoz anezan Da zont war an douar evit hon rediman ; Digouet eo an termen ma vezimp dinec’het, Ganet eo e Bethlem gwir Redemptor ar bed.
3. An Env hag an douar o welet ar bugel A drid gant levenez en eur ganan Nouël ! Klevet a rer en oabl mouejou ar Barados, Hag eur sklerder dispar a splann e kreiz an noz.
4. En parkou Bethleem eun èl a ziskenas : « Setu neventi gaer, kaeran zo bet biskoas, « Dihunet, emezan, ha zavet, pastoret, « Ganet eo ho Salver, et d’ar c’hraou d’hen gwelet. »
5. Pa glev ar bastoret gant an èl ar mister, Penos ema ganet o Mest hag o C’hrouer, E lezont o denvet war ar roz da beuri Evit mont trezeg kèr raktal d’hen adori.
6. Na oa ket skler an de pa gavjont anezan Ebars eur marchosi hep na goulou na tan, Na mezer na lian n’en devoa war e dro, Nemet gouris e vam, netra ken d’hen golo.
7. Hag he ol d’an daoulin tro-war-dro d’ar c’havel, O laret o feden hag o kanan Nouël ! Rei a rejont dezan, vel merk a garante, Peb hini e brezant herve o faourante.
8. Me ho ped, ol boblou, heuillet ar bastoret, Adoret ho Krouer war ar plouz astenet ; Zonjet en e gichen e renko pa vo braz Asten e izili evidoc’h war ar Groaz !
9. E baourante zo koz d’hon ol binvidiges, Deut eo d’hon c’honforti dre e zempladures ; Hon c’halon a c’houlen evit repoz en-hi, Glac’har braz en defe mar ve kollet hini.
Diskan war don : Jesu dulcis memoria, N° 116.
Nouël, Nouël, Mabik-Jezus, Ken koant ha ken karantezus : Ni hoc’h ador en ho kavel, Hon joa zo braz : Nouël ! Nouël !
# Spered-Santel

Oberennoù damheñvel pe handelvoù all zo ivez, gwelout Spered-Santel, holl nerz ha Speret-Santel, ol ners.
| ◄ Itron Varia ar C’halvar | Spered-Santel | 1. Les Prières ► |
* Spered Santel, spered a sklerijen,
* Plijed gonac’h enomp brema disken ;
* A sklerijen karged hon sperejo,
* A garante tommed hon c’halono.
# Speret-Santel, ol ners

Oberennoù damheñvel pe handelvoù all zo ivez, gwelout Spered-Santel, holl nerz ha Spered-Santel.
| ◄ War brezans Doue | Speret-Santel, ol ners (Veni, Sancte Spiritus) | Deut me ho ped, Speret (Veni, Sancte Spiritus) ► |
* Speret Zantel, ol ners ar bed kristen,
* Plijet genac’h enomp breman disken :
* A sklerijen karget hon sperejou
* A garante tomet hon c’halonou.
* An Ebestel en eur zâl unanet
* A dân ho kras ec’h euz gwejal devet ;
* Bet evidomp ar memes madeles,
* Na n-omp heb-oc’h nemet zempladures.
* Gwerc’hes Vari, esperans ar pec’her,
* Pedet Jezuz ho Mab hag hon Zalver :
* Obtenet d’imp kompren komjou Doue
* Ha da viken o miret goude-ze.
# Spern-gwenn

| ◄ Ar pesk-ebrel | Spern-gwenn | Ti ar paour ► |
d’an aotro g. corfec,
“ brug-lann ” zan-briek
* Gwechall, yaouank, en ti ma zad,
* A-hed eur c’hleuniad spern-gwenn,
* Dindan ezen flour ha c’houez vad
* E teuen, Yan diberc’henn,
* Da glevet an eostig bihan
* Er sioulder o teurel e gân ;
* Hag, evurusted miz mae,
* Gantan e kanen ive…
* Diskan
* — C’houez spern-gwenn ha kân an eostig,
* A ra d’ar spered bemnoz hunvreal ;
* Ha, hep gout d’ei, ar galonig
* A deu sederoc’h da dri… dridal !
* II
* Eun toullad blaveziou goude,
* Eus koste eur wreg karet,
* Hi ha me leun a garante,
* Hon daou neve-eureujet…
* Dindan c’houez tener ar bleuniou,
* Richan al lapousedigou,
* Diou galon en eun unan,
* N’hon doa nemed eun diskan :
* — C’houez spern-gwenn ha kân an eostig,
* A ra d’ar spered bemnoz hunvreal :
* Ha, hep gout d’ei, ar galonig
* A deu sederoc’h da dri… dridal !
* III
* Siouaz ! abenn eun tri blavez,
* Dindan ar spern-gwenn bepred,
* Mantret, brevet gant an enkrez,
* An anken, ar boan-spered,
* O chilaou c’hoaz kân an eostig,
* Me ouele dourek d’am c’houlmig,
* Marvet an de-kentan vae
* Da goulz an bleuniou neve…
* — C’houez spern-gwenn ha kân an eostig,
* Pa digoue d’an den chom warlerc’h e bar,
* A frailh, a frailh ar galonig,
* Hunvreou nijet… Pebez glachar !
* IV
* Breman, pa fell d’in hunvreal,
* Hanter-sec’het ma daerou,
* A-hed ar c’hleun spern da sonjal
* E teuan c’hoaz a-wechou…
* Eno, ar sonj eus ma c’houlmig
* Ha kân dudius an eostig,
* A stag ac’hanon ouspenn
* Dimeus ar bleuniou spern-gwenn…
* C’houez spern-gwenn ha kân an eostig,
* Pa digoue d’an den chom warlec’h e bar,
* A ro frealz d’ar galonig
* A skanva enni poan ha glac’har !
# Aour da zastum a vec’h rastel

| ◄ Ti-Kear | Aour da zastum a vec’h rastel | Ar c’hiz ► |
* Nag abet a glever bemdez oc’h hirvoudi
* War billik ar mizer zo kouezet en ho zi
* Hag a choum vel peuliou, pa n’ho deuz med plega
* Evit rastellad aour leiz ar waz o ruilla !
* Eun den mad euz Stirlin, Bro-Skos, lavar deomp ni
* An aotrou A. Cadot, zo pastor e Chauni,
* O veza skuiz marvad gant he sac’hadou aour,
* ’Neuz laket en he benn rel eun toullad dar paour.
* Pemp mil livr warnugent a ginig d’an hini
* Ziskouez dre ar Skritur dléomp pedi Mari :
* Gavo en Aviel eul lec’h bennag anat
* O lavaroud a c’hell Mari hom sovetad.
* Pemp mil livr warnugent e ro d’an den gwirion
* Ziskouel er bibl penoz gwin ar gomunion
* A dle beza liped gant ar belek hepken
* Hag e ve eun dra fall he reï da bep kristen.
* Pemp mil livr warnugen d’ar mestr pe d’ar vestrez
* Ziskwel en Aviel a oa Per dizemez ;
* Pe gavo er Skritur eur verset pehini
* Lar eo krak difennet d’ar belek dimezi.
* Ann holl a oar hon euz dirag tron an envou
* Eun alvocad santel evit hor pec’hejou ;
* Pemp mil livr warnugent ginig da nep a c’hall
* Diskouez, dre ar Skritur, zo unan benag all.
* Ar romaned a dou é bet Per escop Rom.
* Arog ma kredo ze eur gir ra braz ezom.
* Pemp mil lûr warnugent ganthan zo kiniget
* Da neb he ziskwello er Skritur biniget.
* Te p’hini a gemer ar pap evit vikel
* Jesus-Krist er bed man, diskwell, ma faotr, diskwel
* E Testamant Nevez eur gir a lavar ze
* Pemp mil lûr warnugent a pezo hep dale.
* Birviken ne z’oun bet gwal dechet d’ar fortun,
* Rag anez n’em bije lezet tro da nikun
* Da redeg an hini zo kinniget ama
* Ha da eun tam begek gousto nebeud a dra.
* Hag a dud, va Doue, zirollo da c’hoarzin
* P’arruo deiz ar pae e palez paotr Stirlin !
* Eno vo jabadao entre an azenet
* O c’houlen ar butun gavfont bout gouneet.
* Mez heman sioulik ker, hep mar a lavaro :
* « Mantret oun d’ho lezel da vont gwennik en dro
* Va dinerou zo mad, med ho c’hoari zo fall
* Pa po c’hoant da c’hounid, klaskit kentoc’h eun dall. »
# Ar Baleer-bro kuriuzet

| ◄ Roland floc’hig e dad | Ar Baleer-bro kuriuzet | Fanch Kouer ► |
AR BALEER-BRO KURIUZET
Eun den ’oa ’vale bro, da greiste a zeuas En eun hostaleri elec’h ma c’houlennas Bara, boutailhad jist hag eun tam da brejañ ; Ma vijac’h en e lec’h ho poa graet eveltañ.
’Oa ket war e gador hon den azezet mat Hag heñ krog en e voed hag en e voutailhat, Pa deuas an hostiz hag an dud ’oa eno D’hen eskinañ dioustu dre bep seurt goulenno.
— Daoust da belec’h ez it ? na pelec’h ez oc’h bet ? Na peleac’h, va den mad, hoc’h eus c’hoant da vonet? — Boudal ’ rae e ziskouarn, ha ne ouie dare E pe du trei e deod d’eilgerïa oute.
Unan felle d’ezañ gouveout hanoiou Ar c’heriou ’n oa gwelet hag ar c’heriadennou ; Eun all : — Daoust hag an hent a denn start war ho yalc’h ? Pegement e koust d’ec’h ? eno emañ an dalc’h !
— Ha mad eo an henchou ? — a laras eun all c’hoas. Er c’houlennadeg-ze ne oa hini ker goas Evel eur briz-autrou a yoa e kreiz e zrem Azezet lunedou war veg e fri ruz lem.
— Va faotr, mar em c’harit, na larit-hu d’iñ-me Penaos ’mañ ar c’helou ? petra ’peus a neve Gwelet ’bars er c’heriou ?… — ’N ermeziad a droc’has D’autrou é loarigou, kerkent ha m’her c’hlevas :
— Diweza tra ’welis, ne weljon kemend-all : Daou zen hag a rened d’an toul-bac’h, an dud fall, Dre m’o devoa gwerzet, meur ’wech, ’vit hoalen gwenn Erc’h dizec’het er forn ha lakeet en poultren ! —
Komaerezed ’r barouz, me ro d’ec’h ali sur : Gwasket war ho tebron, pa veet gant eun den fur ; Grit nao dro gant ho teod o tonet d’e genver, Petramant ’responto d’ec’h gant son ar gevier.
# Ar Barados (Catechis, 1817)

| ◄ An Ifern | Ar Barados | Ar Sacramancho ► |
Barados a signifi plaç a joa hac a blijadur en peini Doue a recompanç an oll ineo evurus. Chetu amàn an description a ra sant Yan eus ar Barados.
« Guelet a ris ar guær santel, Jerusalem nevez ; abeurs Doue e tisquenne voar an douar, ornet evel ur plac’h yaouanc en deiz e heured, evit receo e friet. Clevet a ris ur voez vras, peini a voa voar an trôn, hac a lavare : Chetu amàn demeuranç Doue gant an dud, hac èn a chom gante ; ii a vezo e bobl, hac èn a vezo o Doue. Torcha a raïo an daëlo eus o daoulagat, ne varvont quen : n’o defo quen na daëlo da scuil, na poan, na labour ; an treo-se tout a so tremenet. » S. Paul goude bezàn guelet ur sceud eus ar barados, a so carguet a guement a admiration, quen na ell lavaret nemet ar c’homso-màn « Lagad an den n’en deus biscoas guelet, e scouarn biscoas clever, e speret n’en deo quet capabl da gompren, e deod da exprimàn peguen caër eo ar recom-anç en deus preparet Doue d’e servigerien ! »
Ar barados a so exant a bep poan ha leun a bep plijadur. Enno an ineo evurus a garo, a adoro, a veulo Doue da jamæs. Ma c’halfemp compren petra eo ar jouissanç eus un Doue, e varfemp gant an horreur ous ar pec’het, pe gant ar glac’har d’en bezan cometet ! En em unissomp eta gant J. C. er bed-màn, evit ma vezomp unisset gantàn un deiz en gloar ar barados.
Amen.
# Ar Baradoz (Bourgault-Ducoudray)

Oberennoù damheñvel pe handelvoù all zo ivez, gwelout Ar Baradoz.
| ◄ Er zouben d’er lèc’h | Ar Baradoz | Disul vintin ► |
* Jesuz ! peger braz eo
* Plijadur ann eneo
* Pa’ zint dirak Doue
* Hag enn he garante
* Pa’ zint dirak Doue
* Hag enn he garante.
Ce cantique ravissant, dont l’expression a un caractère de pureté angélique, est dans le mode hypodorien. Son rythme est entièrement conforme à la règle de la carrure.
Chanté par le Vte Hersart de la Villemarque Quimperlé
# Antifonennou d’ar Verc’hes

| ◄ ar Verc’hes | Antifonennou d’ar Verc’hes | Gousperou an Ebestel ► |
Alma Redemptoris Mater, quæ pervia cœli
Porta manes, et stella maris, succurre cadenti,
Surgere qui curat populo, tu quæ genuisti,
Naturâ mirante, tuum sanctum Genitorem.
Virgo priùs ac posteriùs, Gabriëlis ab ore
Sumens illud ave, peccatorum miserere.
Ave, Regina cœlorum, Ave, Domina Angelorum ; Salve, radix ; salve, porta, Ex qua mundo lux est orta. Gaude, Virgo gloriosa, Super omnes speciosa. Vale, o valdè decora ! Et pro nobis Christum exora.
Regina cœli, lætare, alleluia ; Quia quem meruisti portare, alleluia ; Resurrexit sicut dixit, alleluia. Ora pro nobis Deum, alleluia.
Salve, Regina, mater misericordiæ ; vita, dulcedo et spes nostra, salve. Ad te clamamus, exsules filii Evæ. Ad te suspiramus, gementes et flentes in hac lacrymarum valle. Eia ergò, advocata nostra, illos tuos misericordes oculos ad nos converte. Et Jesum benedictum fructum ventris tui nobis post hoc exilium ostende. O clemens ! o pia ! o dulcis Virgo Maria !
# Aotrou Sant Erwan, klevit

Oberennoù damheñvel pe handelvoù all zo ivez, gwelout Otrou Zant Ervoan, klevet.
| ◄ Aotrou Sant Erwan binniget | Aotrou Sant Erwan, klevit | Nann, n’eus ket e Breiz ► |
* Diskan
* Aotrou sant Erwan klevit hon pedenn,
* Eus lein an Neñvou roit d’imp hon goulenn
* Eus lein an Neñvou roit d’imp hon goulenn.
* Ni ’ya da gana, hell bras ha bihan,
* Gloar hag enor d’eoc’h, Aotrou sant Erwan.
* Sant Erwan e Breiz dre-holl ’zo brudet,
* E Treger, Leon, Kerne ha Gwened.
* Gant tud a bep stad, uhel hag izel,
* E peder Erwan, a-dost hag a-bell.
* ’vit an holl e oa leun a garante(z),
* Evel gwir vreudeur o degemere.
* Eun deiz e teuas Jezuz e-unan
* Da glask aluzen digant sant Erwan.
* Graet en deus ar vad ’hed e holl amzer,
* Breman ’toug en Nenv eur gurunenn gaer.
* Bep hloaz sant Erwan a vez c’hoaz gwelet
* El lec’hiou santel ’lec’h ma oa ganet.
* Rak deiz e bardon, penn an den santel
* A vez douget c’hoaz betek e chapel.
* Na dous eo pedi pa vezer er boan,
* Er chapel e-lec’h ma pede Erwan.
* N’en deus ket e Breiz eun iliz ken kaer
* Hag e iliz-veur, e kêr Landreger.
* Evit sant Tual, ho tad binniget,
* Aotrou sant Erwan, c’houi ’n deus he savet.
* Burzud war vurzud war ho Pez eno ;
* N’hoc’h eus ket bet graet mui neblec’h er vro.
* Gant fizians, efa ho pedimp bemde(z),
* Hag eveldoc’h-c’houi ni ’garo Doue.
* C’houi ’voe advokad pa oac’h er bed-man,
* Bezit advokad c’hoaz en Nenv breman.
F. G.